b'\n_START_ARTICLE_\nKatakombi\n_START_PARAGRAPH_\nKatakombi on maanalainen hautak\xc3\xa4yt\xc3\xa4v\xc3\xa4 tai hauta-alue. Katakombeihin on eri aikoina haudattu ruumiita varsinkin Pohjois-Afrikassa ja etel\xc3\xa4isess\xc3\xa4 Euroopassa. Nimi \xe2\x80\x9dkatakombi\xe2\x80\x9d on per\xc3\xa4isin keisariajan Rooman kristillisest\xc3\xa4 hauta-alueesta, joka sijaitsi Via Appian varrella, San Sebastiano fuori le murassa. Hauta-alue sai aikoinaan lis\xc3\xa4nimen ad catacumbas, kreikan sanasta kata \xe2\x80\x99alla\xe2\x80\x99 ja latinan sanasta cumba \xe2\x80\x99laakso\xe2\x80\x99, mill\xc3\xa4 lienee viitattu alueen kumpuilevaan maastoon. Alun perin nimitys on tarkoittanut vain t\xc3\xa4t\xc3\xa4 yht\xc3\xa4 hauta-aluetta, mutta nykyisin katakombeiksi kutsutaan kaikkia maanalaisia k\xc3\xa4yt\xc3\xa4v\xc3\xa4m\xc3\xa4isi\xc3\xa4 hautaholveja, joihin on haudattu kuolleita._NEWLINE_Roomassa kristityt louhivat San Sebastianon pehme\xc3\xa4\xc3\xa4n kallioper\xc3\xa4\xc3\xa4n laajan k\xc3\xa4yt\xc3\xa4v\xc3\xa4verkoston. K\xc3\xa4yt\xc3\xa4vien seinustoille tehtiin ruumiita varten syvennyksi\xc3\xa4 (loculus) useisiin p\xc3\xa4\xc3\xa4llekk\xc3\xa4isiin kerroksiin. Merkkihenkil\xc3\xb6it\xc3\xa4 varten rakennettiin erityisi\xc3\xa4 kammioita (cubiculum), joissa oli alttari ja kaarella rajattu sein\xc3\xa4syvennys ruumista varten (arcosolium). Kaikki hautasyvennykset suljettiin kivilaatoilla, joihin kaiverrettiin tai maalattiin vainajan nimi. Kristinuskon tultua valtionuskonnoksi hautaaminen Rooman katakombeihin loppui v\xc3\xa4hitellen._NEWLINE_Rooman ohella huomattavimmat katakombit sijaitsevat Palermossa ja Pariisissa. Palermon katakombeihin haudattiin vainajia 1600\xe2\x80\x931800-luvulla, kunnes hautaustapa kiellettiin. Pariisin katakombit puolestaan syntyiv\xc3\xa4t 1700-luvulla, kun alun perin kalkkikivilouhoksina syntyneisiin luoliin ryhdyttiin hautaamaan kuolleita. Hautausmailta siirrettiin runsaasti luita maanalaisiin k\xc3\xa4yt\xc3\xa4viin. Pariisin katakombeissa my\xc3\xb6s asui ihmisi\xc3\xa4 1800-luvulla.'